**Ministru kabineta noteikumu “Prioritāro institūciju un vajadzību sarakstā iekļautajām institūcijām nepieciešamo epidemioloģiskās drošības nodrošināšanas resursu iegādes, uzglabāšanas un izsniegšanas kārtība" projekta  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Prioritāro institūciju un vajadzību sarakstā iekļautajām institūcijām nepieciešamo epidemioloģiskās drošības nodrošināšanas resursu iegādes, uzglabāšanas un izsniegšanas kārtība” (turpmāk – noteikumu projekts) izstrādāts, lai sekmētu epidemioloģisko drošību un nodrošinātu nepārtrauktu, prognozējamu nepieciešamo individuālo aizsardzības līdzekļu un medicīnisko ierīču centralizētu iegādi prioritāro institūciju un vajadzību sarakstā iekļauto institūciju vajadzībām arī pēc ārkārtējās situācijas beigām saistībā ar Covid-19 infekcijas izplatību valstī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Covid-19 infekcijas izplatības pārvaldības likuma (turpmāk – Covid-19 pārvaldības likums) 25. panta pirmā, piektā un sestā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekta izdošanas mērķis ir sekmēt epidemioloģisko drošību un nodrošināt nepārtrauktu un prognozējamu prioritāro institūciju un vajadzību sarakstā iekļautajām institūcijām nepieciešamo individuālo aizsardzības līdzekļu un medicīnisko ierīču rezervju centralizētu iegādi arī pēc ārkārtējās situācijas beigām.  Ar Ministru kabineta 2020. gada 12. marta rīkojuma Nr. 103 "Par ārkārtējās situācijas izsludināšanu" (turpmāk – rīkojums Nr. 103) 4.15., 4.54. – 4.547. apakšpunktā noteikto regulējumu ārkārtējās situācijas laikā ministrijām tika uzdots atjaunot valsts materiālās rezerves un organizēt papildu preču iegādi valsts drošības un veselības pasākumu īstenošanai. Tāpat tika noteikts, ka Valsts aizsardzības militāro objektu un iepirkumu centrs (turpmāk – VAMOIC) sadarbībā ar Nacionālajiem bruņotajiem spēkiem pārņem ar krīzi saistīto individuālo aizsarglīdzekļu un dezinfekcijas līdzekļu rezervju pārvaldīšanu, tai skaitā, iepirkumu veikšanu centralizēti, atbilstoši prioritāro institūciju un vajadzību sarakstā noteiktajam preču apjomam, kā arī nodrošina iegādāto preču uzglabāšanu un norakstīšanu pēc to izsniegšanas.  Tāpat rīkojuma Nr. 103 4.14. un 4.141. tika noteikts, ka iegādēm (precēm un pakalpojumiem), kas nepieciešamas Covid-19 uzliesmojuma izplatības ierobežošanai, ārstniecībai un attiecīgo pasākumu organizēšanai, kā arī attālinātā mācību procesa nodrošināšanai nepiemēro [Publisko iepirkumu likumu](https://likumi.lv/ta/id/287760-publisko-iepirkumu-likums).  Šī regulējuma spēkā esamība tika paredzēta tikai uz ārkārtējās situācijas laiku.  Atbilstoši Eiropas Komisijas 2020. gada 1. aprīļa paziņojumā “Eiropas Komisijas norādījumi par to, kā ar Covid-19 krīzi saistītajā ārkārtas situācijā izmantot publiskā iepirkuma regulējumu” (2020/C 108 I/01) norādītajam Covid-19 infekcija ir izraisījusi veselības aprūpes krīzi, kurā vajadzīgi ātri risinājumi, lai šīs infekcijas ierobežošanā iesaistīto institūciju tūlītējās vajadzības tiktu apmierinātas pēc iespējas ātrāk.  Covid-19 infekcijas izraisītā veselības aprūpes krīze nav saistāma tikai un vienīgi ar ārkārtējas situācijas izsludināšanu valstī, bet ar konkrētiem apstākļiem valstī un pasaulē kopumā kā, piemēram, infekcijas izplatības vai uzliesmojumu riski, tirgus situācija individuālo aizsardzības līdzekļu un medicīnisko ierīču segmentā un citi.  Atsaucoties uz norādītajiem apsvērumiem un lai sekmētu epidemioloģisko drošību un nodrošinātu nepārtrauktu, prognozējamu individuālo aizsardzības līdzekļu un medicīnisko ierīču rezervju centralizētu iegādi institūciju vajadzībām arī pēc ārkārtējās situācijas beigām, tika izstrādāts un pieņemts Covid-19 pārvaldības likums, kura 25. pantā ir noteikts, ka Covid-19 seku novēršanas un pārvarēšanas posmā bez īpaša tiesiska režīma izsludināšanas VAMOIC veic individuālo aizsardzības līdzekļu un medicīnisko ierīču centralizētu iegādi, nepiemērojot Publisko iepirkumu likumu.  Covid-19 pārvaldības likuma 25. panta pirmajā, piektajā un sestajā daļā ir iekļauts deleģējums Ministru kabinetam noteikt:   * individuālo aizsardzības līdzekļu un medicīnisko ierīču kategorijas, kā arī minēto kategoriju apjomus; * individuālo aizsardzības līdzekļu un medicīnisko ierīču iegādes, uzglabāšanas un izsniegšanas kārtību; * kārtību, kādā tiek uzglabāti un izsniegti jau centralizēti iegādātie epidemioloģiskās drošības nodrošināšanas resursi; * piegāžu drošības kritērijos balstītu atvieglotu atbilstības novērtēšanas kārtību individuālajiem aizsardzības līdzekļiem un medicīniskām ierīcēm, kurus ir tiesības iegādāties publisko personu organizētajos iepirkumos.   Izpildot Covid-19 pārvaldības likuma 25. pantā ietverto deleģējumu, atbilstoši tā saturam, tika izstrādāts noteikumu projekts.  Noteikumu projektā ir iekļauts individuālo aizsardzības līdzekļu un medicīnisko ierīču kategoriju saraksts, kas tiek detalizēts, atbilstoši preces fiziskajām un tehniskajām īpatnībām, kā arī tās pielietojumam. Preču kategorijām tiek noteikts precīzs iegādājamo vienību skaits, atbilstoši Valsts ugunsdzēsības un glābšanas dienesta (turpmāk – VUGD) uzturētajā prioritāro institūciju un vajadzību sarakstā noteiktajam apjomam uz noteikumu projekta izstrādes brīdi.  Par pamatvērtību, aprēķinot individuālo aizsardzības līdzekļu un medicīnisko ierīču daudzumu trīs mēnešiem, tiek izmantots apgādes koordinatoru sniegtais iesaistīto institūciju vajadzību apkopojums vienai nedēļai. Vienas nedēļas apkopotais daudzums tiek reizināts ar divpadsmit, kā rezultātā tiek aprēķināts individuālo aizsardzības līdzekļu un medicīnisko ierīču daudzums trīs mēnešiem, kas ir noapaļots līdz tūkstotim.  Papildus aprēķinātajam trīs mēnešu nepieciešamajam individuālo aizsardzības līdzekļu un medicīnisko ierīču daudzumam tiek pieskaitīts Veselības ministrijas norādītais individuālo aizsardzības līdzekļu un medicīnisko ierīču rezervju skaitlis.  Aprēķinam izmantota formula:  , kur:  3M - individuālo aizsardzības līdzekļu un medicīnisko ierīču daudzums trīs mēnešiem;  Nv – nedēļā nepieciešamo individuālo aizsardzības līdzekļu un medicīnisko ierīču vajadzību apkopojums;  VMr – Veselības ministrijas rezerve.  Prioritāro institūciju un vajadzību sarakstā nozaru ministrijas ir prioritizētas, vadoties pēc veselības nozares ekspertu ieteikumiem un institūciju amatpersonu, darbinieku veicamā amata/darba uzdevuma rakstura, ņemot vērā to saskarsmes iespējamību ar Covid-19 potenciāli inficētām personām.  Piemēram, veselības aprūpes jomas darbinieki tiek prioritizēti visaugstāk, jo viņu darba uzdevumi ir saistīti ar Covid-19 inficēto personu aprūpi vai ļoti iespējamu saskarsmi ar tiem. Labklājības joma ir noteikta kā nākamā prioritāte aiz veselības aprūpes jomas, jo labklājības nozares kompetencē atrodas sociālo aprūpes namu uzturēšana, kuros pastāvīgi uzturas personas pensionētā vecumā (63 gadi un vairāk), kas ietilpst Covid-19 riska grupā.  Ārkārtējās situācijas laikā, ņemot vērā nepieciešamību un rīkojuma Nr. 103 regulējumu, centralizēti tika iegādātas šādas kategorijas preces: individuālie aizsardzības līdzekļi, medicīniskās ierīces un dezinfekcijas līdzekļi, kas noteikumu projektā, atbilstoši noteikumu projekta 2.2. apakšpunktā noteiktajam, tiek apzīmēti kā “epidemioloģiskās drošības nodrošināšanas resursi”.  Tāpat, ņemot vērā vispārējo tirgus situāciju, Covid-19 seku novēršanas un pārvarēšanas posmā nav paredzēts institūciju trīs mēnešu vajadzību sarakstā iekļaut dezinfekcijas līdzekļus. Ārkārtējās situācijas laikā šīs kategorijas preces tika centralizēti iegādātas un daļa no tām joprojām atrodas VAMOIC noliktavās, lai atbilstoši iesniegtajiem pieprasījumiem, tiktu izsniegtas iesaistītajām institūcijām. Tādēļ attiecībā uz ārkārtējā situācijā iegādātajiem epidemioloģiskās drošības nodrošināšanas resursiem, tostarp – dezinfekcijas līdzekļiem, ir attiecināms tas pats noteikumu projekta regulējums, kas nosaka kārtību, kādā tiek uzglabāti un izsniegti individuālie aizsardzības līdzekļi un medicīniskās ierīces, kas tiks iegādātas noteikumu projekta ietvaros.  Atsaucoties uz Covid-19 pārvaldības likuma 25. panta pirmajā un piektajā daļā noteikto, noteikumu projektā ir noteikts, ka VAMOIC pabeidz epidemioloģiskās drošības nodrošināšanas resursu iegādes, kas uzsāktas ārkārtējās situācijas laikā, kā arī veic individuālo aizsardzības līdzekļu un medicīnisko ierīču centralizētu iegādi apmērā, kāds noteikts noteikumu projektā. Atsaucoties uz Covid-19 pārvaldības likuma 25. pantā pirmajā daļā noteikto, individuālo aizsardzības līdzekļu un medicīnisko ierīču centralizētās iegādes tiks veiktas, nepiemērojot Publisko iepirkumu likumu, jo minētās tiesību normas mērķis ir piemērot Publisko iepirkumu likuma 3. panta astotajā daļā noteikto likuma piemērošanas izņēmumu, proti, iegādes veikt, nepiemērojot konkrētu iepirkumu procedūru.  Publisko iepirkumu likuma 3. panta astotajā daļā ir noteikts, ka Publisko iepirkumu likumu nepiemēro, ja tā piemērošana var radīt kaitējumu būtisku valsts drošības interešu aizsardzībai, kur par šādu interešu aizsardzību katrā konkrētā gadījumā lemj Ministru kabinets. Ņemot vērā Covid-19 infekcijas izplatības pārvaldības likuma 25. panta pirmās daļas regulējumu un tā sniegto pamatojumu šī likuma sākotnējās ietekmes novērtējuma ziņojumā (anotācijā) un Saeimas Aizsardzības, iekšlietu un korupcijas novēršanas komisijas sēdēs, ir uzskatāms, ka likumdevējs (tostarp – Ministru kabinets) ir izlēmis, ka noteikumu projekta ietvaros paredzētās preču iegādes, nepiemērojot Publisko iepirkumu likuma regulējumu, veicamas, nodrošinot būtisku valsts drošības interešu aizsardzību.  Papildus minētajam, pieņemot noteikumu projektu, Ministru kabinets vēlreiz apliecina, ka Covid-19 infekcijas izraisītā veselības aprūpes krīze un ar to saistītie apstākļi valstī un pasaulē kopumā kā, piemēram, infekcijas izplatības vai uzliesmojumu risks, tirgus situācija individuālo aizsardzības līdzekļu un medicīnisko ierīču segmentā ir pietiekams pamats, lai šos apstākļus atzītu par tādiem, kas pieļauj izdarīt izņēmumu no Publisko iepirkumu likuma vispārējās kārtības, to pamatojot ar būtisku valsts interešu aizsardzību (vispārējā sabiedrības veselība, sabiedriskā kārtība un valsts neatkarības nodrošināšana). Šādu iemeslu dēļ ir uzskatāms, ka Ministru kabinets ir pieņēmis Publisko iepirkumu likuma 3. panta astotajā daļā minēto lēmumu un atkārtota lēmuma pieņemšana par individuālo aizsardzības līdzekļu un medicīnisko ierīču, kas norādīti noteikumu projekta 4. pantā noteiktajā apjomā – nav nepieciešama.  Tajā pat laikā individuālo aizsardzības līdzekļu un medicīnisko ierīču centralizētās iegādes procesā jāvadās un jātiecas ieverot tādus publisko iepirkumu organizēšanas principus kā - iepirkumu atklātums, informācijas par iegādes procesu pieejamība, piegādātāju brīva konkurence, kā arī vienlīdzīgas iespējas pieteikties dalībai iepirkumos un līdzekļu efektīva izmantošana, maksimāli kā piedāvājumu izvēles kritēriju, izmantojot saimnieciski visizdevīgākā piedāvājuma kritēriju. Vienlaikus svarīgi nodrošināt, ka piedāvājumu izvērtēšana notiek pēc iepriekš skaidri definētiem, izmērāmiem un saprotamiem kritērijiem. Tāpat, ņemot vērā vispārējo situāciju ar individuālo aizsardzības līdzekļu un medicīnisko ierīču pieejamību tirgū Covid-19 infekcijas izraisītās globālās pandēmijas laikā, ne mazāk nozīmīgi individuālo aizsardzības līdzekļu un medicīnisko ierīču iepirkumos ir izvirzīt tādas prasības, kas iespējami samazinātu pasūtītāja risku, kā piemēram, priekšroku dodot tādiem piegādātājiem, kas nodrošina individuālo aizsardzības līdzekļu ražošanu Latvijā, kuriem jau ir pieejami individuālo aizsardzības līdzekļu uzkrājumi uz vietas Latvijā vai arī tādiem pretendentiem, kuri var garantēti nodrošināt piegādes iespējami īsākos termiņos.  Attiecībā uz šīm iegādēm Publisko iepirkumu likumā integrēto publisko iepirkumu vispārīgo principu ievērošana nav iespējama pilnā apmērā, piemērojot šajā likumā noteiktās iepirkumu procedūras, jo iespējami īsākā laika periodā nepieciešams nodrošināt iesaistīto institūciju vajadzības pēc epidemioloģiskās drošības nodrošināšanas resursiem. Valstiskā mērogā nepieciešams nodrošināt iesaistītās institūcijas ar minētās kategorijas preču rezervēm, lai tās pēc ārkārtējās situācijas beigām būtu gatavas maksimāli pilnvērtīgi funkcionēt atkārtota Covid-19 uzliesmojuma gadījumā un spētu nodrošināt epidemioloģisko drošību dažādu sociālo grupu ietvaros, tādējādi veicinot un nodrošinot vispārējo sabiedrības veselību, sabiedrisko kārtību un tiesisko stabilitāti un neatkarību.  Noteikumu projekta ietvaros identificēto iegāžu ietvaros VAMOIC kā iegādes veicējs, sākotnēji savā mājas lapā publicē un aktualizē informāciju par plānotajām individuālo aizsardzības līdzekļu un medicīnisko ierīču iegādēm. Centralizēto iegāžu veikšanai VAMOIC izveido iepirkuma komisiju, kura sagatavo iepirkuma noteikumus. Iepirkuma noteikumos norādāma vismaz šāda informācijā: par procesuālajiem termiņiem, tehniskajām prasībām (tehniskās specifikācijas) un piedāvājumu izvēles kritērijiem. Iepirkuma noteikumi tiek publiskoti, izmantojot elektronisko iepirkumu sistēmu vai publikāciju VAMOIC mājas lapā, tādējādi nodrošinot vienlīdzīgu informācijas pieejamību. VAMOIC var izmantot citus sabiedrības informēšanas līdzekļus par plānotajām iegādēm, lai sasniegtu pēc iespējas lielāku interesentu loku. Piedāvājumu iesniegšana tiek organizēta, atbilstoši iepirkumu noteikumos noteiktajai kārtībai un termiņiem. Tāpat piedāvājumu izvērtēšana un uzvarētāja noskaidrošana tiek veikta atbilstoši iepirkuma noteikumos noteiktajam, pirms līguma noslēgšanas pārbaudot un ņemot vērā piegādātāju izslēgšanas nosacījumus, kas noteikti noteikumu projekta 11. un 12. punktā, piemēram, nodokļu parādu un interešu konflikta neesamība.  Attiecībā uz iegādēm, kas uzsāktas, ārkārtējās situācijas laikā, ir paredzēts, ka tās tiek pabeigtas, piemērojot šajos noteikumos noteikto kārtību, atbilstoši procesuālajai stadijai.  Lai nodrošinātu kvalitatīvu un normatīvajiem aktiem un starptautisko organizāciju rekomendācijām atbilstošu individuālo aizsardzības līdzekļu un medicīnisko ierīču iegādi, VAMOIC ir pienākums saņemto piedāvājumu izvērtēšanas un iegādāto preču pieņemšanas procesā, atbilstoši kompetencei, iesaistīt Veselības inspekcijas vai Patērētāju tiesību aizsardzības centra amatpersonas. Minēto institūciju amatpersonu iesaiste ir pielīdzināma ekspertu iesaistei, un viņu sniegtais viedoklis – atzinums var tikt izmantots par pamatu konkrētu lēmumu pieņemšanai.  Izpildot Covid-19 pārvaldības likuma 25. panta sestajā daļā iekļauto deleģējums Ministru kabinetam noteikt atvieglotu atbilstības novērtēšanas kārtību individuālajiem aizsardzības līdzekļiem un medicīniskām ierīcēm, kas iegādāti, ievērojot piegāžu drošību un kurus ir tiesības iegādāties publisko personu organizētajos iepirkumos, kā arī, ņemot vērā Eiropas Komisijas 2020. gada 13. marta ieteikumā Nr. 2020/403 par atbilstības novērtēšanas un tirgus uzraudzības procedūrām Covid-19 apdraudējuma kontekstā 8. punkta saturu, noteikumu projektā noteikts, ka publisko personu organizētajos iepirkumos atļauts iegādāties individuālos aizsardzības līdzekļus un medicīniskās ierīces, kam nav uzsākta vai pilnībā pabeigta atbilstības novērtēšanas procedūra un kuras nav marķētas ar CE marķējumu, ja kumulatīvi tiek izpildīti trīs nosacījumi, kas uzskaitīti regulējumā. Šādas iegādes tiek veiktas, ja nav pieejami prasībām atbilstoši individuālie aizsardzības līdzekļi un medicīnas ierīces.  Noteikumu projektā šādu iegāžu gadījumā ir noteikts papildu pienākums – ekspertīzes veikšana iegādātajām precēm akreditētā laboratorijā, ja to pieprasa Patērētāju tiesību aizsardzības centrs, vai Veselības inspekcija atbilstoši kompetencei. Šāds regulējums noteikts, lai nodrošinātu valsts līdzekļu efektīvu izmantošanu. Jautājums par atlīdzinājuma (līgumsods, zaudējumi) saņemšanu no piegādātāja par prasībām neatbilstošām, nekvalitatīvām precēm, kas ir konstatētas noteikuma projekta noteiktajā kārtībā, ir nosakāms iepirkuma līguma ietvaros un tajā noteiktajā apjomā.  Noteikumu projektā ir paredzēts, ka VAMOIC veic epidemioloģiskās drošības nodrošināšanas resursu uzglabāšanu savās vai aizsardzības resora rīcībā esošās noliktavās un katras nedēļas pirmajā darba dienā nosūta aktuālo informāciju par pieejamiem resursiem VUGD.  Ņemot vērā to, ka VUGD uztur prioritāro institūciju un vajadzību sarakstu, atbilstoši prioritārajai nepieciešamībai, VUGD sagatavo un nosūta resursu izsniegšanas pieprasījumus VAMOIC, kuros pamatā norāda informāciju par izsniedzamajiem epidemioloģiskās drošības nodrošināšanas resursiem, institūciju, kas saņems šīs preces un institūcijas pilnvaroto personu, kas parakstīs nodošanas saņemšanas aktu. Ņemot vērā to, ka epidemioloģiskās drošības nodrošināšanas resursi ir uzskatāmi par valsts materiālajām rezervēm Valsts materiālo rezervju likuma izpratnē un atbilstoši Covid-19 pārvaldības likuma 25. panta un noteikumu projekta regulējumam tiek iegādātas un nodotas iesaistāmajām institūcijām, atbilstoši VUGD uzturētajam prioritāro institūciju un vajadzību sarakstā norādītajam un VUGD sagatavotajiem izsniegšanas pieprasījumiem, nenoskaidrojot citu publisku personu vajadzības. Attiecībā uz valsts materiālajām rezervēm šādu kārtību paredz arī Ministru kabineta 2011. gada 1. februāra noteikumi Nr. “Kārtība, kādā atsavināma publiskas personas manta” 18.2. apakšpunkta regulējums.  Epidemioloģiskās drošības nodrošināšanas resursu izsniegšana pamatā ir plānota uz vietas VAMOIC noliktavās, bet pie apstākļiem, ja institūcija pati nevar nodrošināt šo resursu transportēšanu, tas jānorāda izsniegšanas pieprasījumā. VAMOIC, saņemot izsniegšanas pieprasījumu ar šādu piegādes nodrošināšanas atzīmi, sadarbībā ar Nacionālajiem bruņotajiem spēkiem nodrošina loģistikas atbalstu un veic epidemioloģiskās drošības nodrošināšanas resursu piegādi uz izsniegšanas pieprasījumā norādīto vietu.  Tāpat VUGD pēc apgādes koordinatora vai iesaistītās institūcijas pieprasījuma, savu iespēju robežās sniedz atbalstu epidemioloģiskās drošības nodrošināšanas resursu transportēšanā un īslaicīgā uzglabāšanā.  Noteikumu projektā ir noteikta kārtība, kā rīkoties gadījumos, kad tiek saņemts nederīgs vai neatbilstošs epidemioloģiskās drošības nodrošināšanas resurss. Epidemioloģiskās drošības nodrošināšanas resurss var tik atzīts par nederīgu vai neatbilstošu, ja to faktiskās īpašības nenodrošina to izmantošanai paredzēto aizsardzību, kāda tam noteikta, vai to fiziski, konstatēto trūkumu dēļ, nav iespējams izmantot. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Finanšu ministrija, Tieslietu ministrija, Iekšlietu ministrija Valsts aizsardzības militāro objektu un iepirkumu centrs, Valsts ugunsdzēsības un glābšanas dienests, Veselības inspekcija un Patērētāju tiesību un aizsardzības centrs. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē, vai varētu ietekmēt | Sabiedrība kopumā. |
| 2. | Tiesiskā regulējuma ietekme uz tautsaimniecību un administratīvo slogu | Tā kā Covid – 19 infekcijas izplatību šobrīd nav iespējams prognozēt, nevar prognozēt noteikumu projekta ietekmi uz administratīvo slogu. |
| 3. | Administratīvo izmaksu monetārs novērtējums | Nav |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Nav |
| 2. | Atbildīgā institūcija | Nav |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība par šo priekšlikumu notiks likumprojekta virzības ietvaros. |
| 2. | Sabiedrības līdzdalība projekta izstrādē | Projekts šo jomu neskar |
| 3. | Sabiedrības līdzdalības rezultāti | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts un pašvaldību institūcijas, Valsts aizsardzības militāro objektu un iepirkumu centrs, Patērētāju tiesību aizsardzības centrs, Veselības inspekcija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Aizsardzības ministrija (VAMOIC) nodrošinās prioritāro institūciju un vajadzību sarakstā minēto epidemioloģiskās drošības nodrošināšanas resursu iegādes un to transportēšanu, atbilstoši Ministru kabineta 2020. gada 27. aprīļa rīkojumam Nr.220 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem””, iesniedzot līdzekļu pieprasījumus Finanšu ministrijā, nepārsniedzot 45 734 760 *euro.*  Epidemioloģiskās drošības nodrošināšanas resursu iegādes izmaksās ietilpst iegādes izdevumi, kā arī izdevumi par šo resursu:   1. ekspertīzi kvalitātes prasību nodrošināšanai; 2. atjaunošanu, lai aizvietotu izsniegtās vai par nederīgām atzītās rezerves; 3. uzglabāšanu, nodrošinot to gatavību izsniegšanai iesaistītajām institūcijām; 4. izsniegšanu iesaistītajām institūcijām; 5. piegādi iesaistītajām institūcijām; 6. atsavināšanu, ja tiek veikta to atjaunināšana vai ja attiecīgu epidemioloģiskās drošības nodrošināšanas resursa kategoriju, veidu izslēdz no prioritāro institūciju un vajadzību saraksta vai samazina to apjomu; 7. norakstīšanu un utilizāciju, ja to rezerves kļuvušas lietošanai nederīgas, izlietotas, kā arī tad, ja to turpmāka izmantošana nav iespējama citu iemeslu dēļ; 8. inventarizāciju saskaņā ar grāmatvedību regulējošiem normatīvajiem aktiem.   Līdzekļu nepietiekamības gadījumā Aizsardzības ministrija (VAMOIC) pārtrauc epidemioloģiskās drošības nodrošināšanas resursu iegādes. |

Ministru prezidenta biedrs,

aizsardzības ministrs Artis Pabriks

Vīza: Valsts sekretāra p.i. Mārtiņš Paškēvičs

Ieva Gulbe, 67335127

[ieva.gulbe@.mod.gov.lv](mailto:ieva.gulbe@.mod.gov.lv)